Koffertdrapet: Endelig fikk familien se hvor Lene (36) ble funnet
Da norske Lene Sand ble funnet drept i en koffert i elven Spree i Berlin i juni for ett år siden, stoppet verden opp for Lenes 58 år gamle mor. – Det var bare helt grusomt. Jeg glemte å spise, drikke og dusje. Jeg var i fullstendig sjokk. Jeg lette etter svar der hjemme, men jeg skulle ønske at noen hadde kommet og tatt meg med til Berlin. Det var det det eneste jeg ønsket: Å være i nærheten av stedet hvor hun ble funnet, sier Lene Sands mor til VG. Nesten 15 måneder etter at datteren ble drept er hun nå endelig i Berlin. Sammen med Lenes far, søster, brødre og niese skal hun følge siste dag av rettssaken, mandag 5. september. Familien fra Stavanger og Mandal forventer at dagen i retten blir svært vanskelig.Den 58 år gamle kvinnen har tårer i øynene når VG treffer henne sammen med Lene Sands yngre bror, Ronny Sand, i Berlin. – Nå når rettssaken kom opp, kommer alt det tunge tilbake. Vi må stå midt i det, en gang til. Da er det veldig godt at vi er sammen hele familien. Sammen er vi sterkere og kan også minnes hvordan Lene egentlig var, sier moren. Familien har tidligere ikke hatt midler til å reise til Berlin for rettssaken. På tross av en søknad om fri rettshjelp, har de heller ikke fått innvilget penger fra Fylkesmannen i Oslo og Akershus. Fylkesmannen bekrefter at de har mottatt søknaden, men sier til VG at den fortsatt er til behandling. For en uke siden kom en privat investor på banen og gjorde det mulig for Sand-familien å reise til Tyskland for å følge rettssaken, noe de er svært takknemlige for. – Så langt føler jeg at det kun er den drapstiltaltes side som har kommet frem og at de som har vitnet i saken ikke egentlig kjenner Lene. Vi vil fortelle hvordan Lene virkelig var, sier bror Ronny Sand (28) til VG.Nora Thorp Bjørnstad Ta kontakt og følg meg på: E-post: nora@vg.no Facebook: Nora Thorp Bjørnstad Snapchat: @norathorp Den chilenske 39-åringen Jorge Andres Vásquez Rojas tilsto drapet da rettssaken startet i Berlin for halvannen uke siden. Chileneren, som i følge psykiatrisk sakkyndig led av depresjoner og rusmisbruk, har i retten hevdet at han var redd for norske Lene Sand. Foreldrene vil bidra til et riktig bilde av sin avdøde datter, sier de. – Lene var en solstråle, en gledesspreder og en omsorgsperson. Hun var en fantastisk jente som tok seg av alle mennesker rundt seg, som hatet urettferdighet og som alltid ville hjelpe andre, sier moren til Lene. Lillebror Ronny minnes en storesøster han kunne se opp til. – Hun var utrolig sosial og hadde lett for å bli kjent med folk. Hun gled fort inn i ethvert miljø, sier Ronny Sand (28) til VG. Denne helgen har Lene Sands familie besøkt stedet hvor kofferten med henne ble funnet, parken Treptower ved elven Spree. De har også oppsøkt steder i Berlin som betydde mye for Lene. – Vi fant en benk i nærheten av Paradise ( kunstgalleriet hvor hun ble drept), hvor vi vet hun likte å sitte. Der satt jeg sammen med barnebarnet mitt. Det gjorde så godt å sitte der og snakke med henne om Lene, smiler moren. Familien håper at når dommen faller den 12. september, skal det kunne markere at et grusomt kapittel på et vis er over. – Nå har jeg gått i et år og følt at jeg kun har pustet øverst i halsen. Livet har stått på vent. Jeg håper at jeg etter rettssaken kan klare å puste med magen igjen, og at livet på et vis kan gå videre. De gode minnene om Lene kan uansett aldri noen ta fra oss, sier moren til VG. VG følger rettssaken etter drapet på Lene Sand i Berlin mandag 5. september og domsavsigelsen 12. september.
BERLIN ( VG) I over ett år har livet stått på vent for Lene Sands ( 36) mor etter drapet på datteren. Nå håper hun at det å være til stede under rettssaken i Berlin kan gi familien fred.